Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni l-ġdida mmexxija mill-President Ursula von der Leyen fil-kariga tagħha fl-1 ta' Diċembru 2019. Fl-ewwel 100 jum tagħha, il-Kummissjoni ffokat l-aktar fuq il-prijoritajiet importanti tagħha stabbiliti fil-linji gwida politiċi tal-President. Il-President tal-Kummissjoni Ewropea, Ursula von der Leyen, qalet: “L-istorja tal-ewwel 100 jum tagħna hija li nindirizzaw it-tranżizzjoni doppja li qed tiffaċċja l-Ewropa. Dan ifisser li l-ġlieda kontra l-bidla fil-klima tinbidel f'opportunità għall-impjiegi u t-tkabbir. Għandna naħsdu l-benefiċċji tat-teknoloġija u naraw li n-nies jagħmlu użu minnhom. U dwar it-tisħiħ tal-influwenza ġeopolitika tal-UE. Għamilna bidu tajjeb f'dawn l-ewwel 100 jum. Ser naħdmu ħafna kuljum biex naslu għal ġejjieni tajjeb għall-ġenerazzjonijiet Ewropej li jmiss.” Insiru l-ewwel kontinent newtrali għall-klima fid-dinja sal-2050 Sa minn kmieni mill-11-il jum, il-Kummissjoni ppreżentat Patt Ekoloġiku Ewropew, pjan direzzjonali biex jieqaf it-tibdil fil-klima, jitnaqqas it-tniġġis u tiġi protetta l-bijodiversità. Il-Patt Ekoloġiku Ewropew huwa l-istrateġija l-ġdida tal-UE dwar it-tkabbir, li se tgħin biex tittrasforma l-ekonomija. Il-qalba tal-Patt Ekoloġiku Ewropew hija l-Liġi Ewropea dwar il-Klima. Din tistabbilixxi l-mira tan-newtralità klimatika tal-2050 f'liġi, b'mekkaniżmu li jżomm lil kulħadd fit-triq it-tajba. Huwa sinjal qawwi tal-impenn tal-Kummissjoni għat-tmexxija fuq il-klima. Din ippreżentat ukoll Pjan ta' Investiment għal Ewropa Sostenibbli, li għandu jiġġenera EUR 1 triljun ta' investimenti biex jappoġġa ekonomija ekoloġika u moderna tal-UE. Il-Kummissjoni tat ukoll bidu għal ħidma fuq mekkaniżmu tal-aġġustament tal-karbonju fil-fruntieri, biex tiżgura kundizzjonijiet ekwi fuq livell globali u kundizzjonijiet aktar ġusti għall-kumpaniji tal-UE li jipparteċipaw fl-isforz dwar il-klima. Biex tilqa' għall-effetti tat-tranżizzjoni u tappoġġja lill-ħaddiema u l-komunitajiet li għadhom jiddependu ħafna fuq l-industriji b'użu intensiv tal-karbonju, il-Kummissjoni pproponiet ukoll Mekkaniżmu ta' Tranżizzjoni Ġusta, li għandu jimmobilizza mill-inqas EUR 100 biljun. Dan jinkludi l-Fond għal Tranżizzjoni Ġusta, li se jinvesti EUR 7,5 biljun mill-baġit tal-UE fir-reġjuni l-aktar milquta mit-tranżizzjoni industrijali. Il-Kummissjoni bdiet ukoll tirrendi aktar ekoloġiċi l-politiki ekonomiċi tagħha u tat direzzjoni lis-settur finanzjarju għal investimenti aktar sostenibbli. Il-passi li jmiss Insawru l-futur diġitali tal-Ewropa Jenħtieġ li t-trasformazzjoni diġitali tagħti s-setgħa lill-ekonomija u liċ-ċittadini tagħna. L-istrateġija tal-Kummissjoni għat-Tiswir tal-Futur Diġitali tal-Ewropa tkopri kollox minn ċibersigurtà għal edukazzjoni diġitali, minn pjattaformi sa supercomputing. Din għandha l-għan li tgħin lil kulħadd biex jaħtaf l-opportunitajiet li ġġib magħha l-bidla teknoloġika, fi ħdan konfini sikuri u etiċi. Hija twitti t-triq għall-iżvilupp ta' Intelliġenza Artifiċjali l-aktar avvanzata iżda affidabbli fl-UE, bi proposti li għandhom jaslu sa tmiem is-sena. Hija tistabbilixxi wkoll Strateġija ta' Data biex jiġi sfruttat bis-sħiħ il-potenzjal tad-data, għall-benefiċċju tan-nies u tan-negozji. Il-Kummissjoni u l-Istati Membri ddefinixxew approċċ komuni biex jiżguraw is-sigurtà tan-netwerks 5G fl-UE. Huma approvaw sett ta' miżuri ta' mitigazzjoni, kemm oġġettivi kif ukoll proporzjonati, kontra riskji ta' sigurtà magħrufa. Il-passi li jmiss Il-Kummissjoni se tippreżenta strateġija industrijali ġdida fil-101 jum tagħha. Din se ssarraf l-ambizzjonijiet klimatiċi, diġitali u ġeoekonomiċi tagħha f'azzjonijiet konkreti għall-kompetittività tal-industrija tal-UE, b'mod partikolari dik tal-intrapriżi żgħar u medji tagħha. Nagħmlu l-Ewropa aktar b'saħħitha fid-dinja Il-Kummissjoni von der Leyen qed tmexxi l-ġlieda kontra t-tibdil fil-klima globalment, u tmexxi bl-eżempju permezz tal-Patt Ekoloġiku Ewropew, billi timpenja lilha nfisha fid-diplomazija dwar il-klima u tappoġġja l-isforzi tas-sħab tagħha, pereżempju fl-Afrika. Hija tippromwovi wkoll l-approċċ Ewropew għall-ekonomija diġitali, abbażi ta' valuri. Hija qed tistabbilixxi standards globali — pereżempju dwar il-protezzjoni tad-data, permezz tar-Regolament Ġenerali dwar il-Protezzjoni tad-Data, u billi tippromwovi fluss liberu ta' data industrijali. L-ewwel 100 jum urew li l-Kummissjoni kienet lesta li tkun: Il-passi li jmiss Fl-ewwel 100 jum tagħha fil-kariga tagħha, il-Kummissjoni ħadmet fuq il-fronti kollha biex tindirizza l-firxa tat-tifqigħa COVID-19. Hija tikkoordina skambji ta' informazzjoni fost l-Istati Membri dwar miżuri ta' tħejjija u ta' saħħa. Hija tivvaluta l-impatti makroekonomiċi tal-firxa tal-virus u l-impatti fuq is-setturi l-aktar milquta, kif ukoll tikkoordina l-miżuri tal-fruntieri u l-mobilità. Hija ħabbret investiment ta' EUR 232 miljun biex tingħata spinta lit-tħejjija, lit-trattament u lir-riċerka globali għall-iżvilupp ta' tilqima. Wara żviluppi reċenti, il-Kummissjoni qed taħdem mill-qrib mal-Frontex biex tipprovdi appoġġ operattiv lill-Greċja għall-ġestjoni tal-fruntieri. Hija mmobilizzat ukoll aktar appoġġ finanzjarju għall-ġestjoni tal-migrazzjoni. Għal aktar informazzjoni Skeda informattiva: 100 jum fil-kariga: Insawru l-futur diġitali tal-Ewropa Skeda informattiva: 100 jum fil-kariga: Patt Ekoloġiku Ewropew Sit web dwar il-100 jum Linji gwida politiċi